**חגיגת הביכורים הראשונה 1937 (מתוך אלה תולדות כפר מנחם עשור ראשון עמ'21 - מתתיהו שור)**

במיוחד מצטיינת חגיגת הביכורים הראשונה בקיבוץ. תערוכה צנועה מפרי משקנו הקטן. עיתון. את ברכת הקיבוץ מביא מתס:

 "כביכורים בא אלינו החג. וביכורי החג נביא היום לכולנו. חג הביכורים במסכת חיינו. נחוג אותו זו הפעם הראשונה, ונקווה שתקבע מסורת. חג ביכורים בחיי חברתנו מדי שנה בשנה, להביא ביכורים. כבנים לעם נודד, ללא קרקע תחת רגליו באנו הנה. קללת מחסור זה רבץ עלינו כמשא כבד, והדריך את מנוחתנו, דחף והניע, עקר אותנו וטלטל למרחקים עדי הגענו הלום. ועינינו לקרקע, מחפשות ועורגות להשבת האבדה. אמרנו, ברית לנו עם אם-האדמה. ממנה נחייה ונתקיים. את אשר תצמיח נקצור. ואת אשר נקצור נאסוף וחיינו בה. באשר גורל חיינו לחיות אתה ולהתפרנס ממנה. ובמסכת חיינו הקיבוציים נעלה בראש דאגותינו את הערגה לקרקע - להתיישבות. ויהיה חג ביכורים זה ראשון - אות לברית נאמנה וחזקה עם אדמת המולדת. ראשון לחגי הביכורים בתקווה ואמונה חזקה שנביא את הביכורים שלנו הבאים בנקודתנו הקבועה.

 היום נביא ביכורים מענפי המשק הקטנים שלנו. נעלה בראש שמחתנו הגן, הרפת, הכוורת והלול. יהיו היום מחותנים דרי האורווה, הותיקים והנאמנים. ויהיו שושבינים הברווזים, היונים, התרנגולים וכל עדתם. יעבור במפקד כל המשק החקלאי שלנו. מפקד משקנו החקלאי - בסיסמה: זה הקטן גדול יהיה! וכה לחי"!

מתתיהו